J&J: Min newe-effekte onder SA gesondheidswerkers | Maroela Media
Die Suid-Afrikaanse Mediese Navorsingsraad (MNR) het gesondheidswerkers verseker dat onder diegene wat reeds die Johnson & Johnson-entstof ontvang het, daar bitter min newe-effekte aangemeld is.
Die VSA het inentings met dié entstof gestaak toe dit aan die lig gekom het dat enkele mense wat daar ingeënt is, bloedklonte ontwikkel het. Suid-Afrika het intussen as voorsorgmaatreël ook die toedien van die Johnson & Johnson-entstof tydelik opgeskort.
"Uit die 289 787 gesondheidswerkers wat die entstof as deel van die fase 3B-entstofstudie ontvang het, het 2,2% newe-effekte gerapporteer. Slegs 134 mense is vir verdere evaluering gestuur, maar die meeste van hierdie gevalle was geringe, plaaslike of sistemiese reaksies," het die MNR, wat saam met ander rolspelers die fase 3B-entstofstudie fasiliteer, in 'n verklaring gesê.
"Een persoon het wel 'n ernstige allergiese reaksie ervaar, maar het sedertdien vinnig en volledig herstel."
Die MNR sê die paar gevalle van gedissemineerde intravaskulêre stolling wat wel aangemeld is, hou nie verband met die outo-immuun-sindroom, trombositopenie (ITP), nie. Gedissemineerde intravaskulêre stolling is wanneer 'n bloedklont afbreek en na 'n ander deel van die liggaam beweeg om 'n bloedvat te blokkeer.
"Dit is belangrik om daarop te let dat gedissemineerde intravaskulêre stolling 'n algemene komplikasie van die koronavirus is. Dit word ook geassosieer met ander kroniese medisynes, waaronder voorbehoedpille en gepaardgaande siektes soos vetsug, diabetes en kardiovaskulêre siektes."
Voorts het die MNR gewaarsku dat mense se risiko vir bloedklonte nadat hulle die Johnson & Johnson-entstof ontvang het, binne die eerste drie weke van ontvangs die hoogste is.
"Nietemin, as voorsorgmaatreël moet enige iemand wat die entstof ontvang het dadelik 'n dokter gaan sien indien die volgende simptome voortduur. Dit sluit in kort van asem, pyn in die bors of maag, swelling in die bene of verswakte sig en erge hoofpyne. Ernstige simptome sluit in aanhoudende bloeding, menigte klein kneusplekke, rooierige of pers kolle of bloedblase onder die vel."
Dokters wat hierdie pasiënte behandel, word aangeraai om die MNR te kontak en bloedverdunners soos heparien te vermy totdat 'n diagnose gemaak is.
"Ons wil gesondheidswerkers en die publiek gerusstel dat veiligheid vir ons en ander rolspelers die hoogste prioriteit is. Die MNR, Johnson & Johnson, die Suid-Afrikaanse Reguleringsowerheid vir Gesondheidsprodukte (Sahpra) en die departement van gesondheid sal eers wag vir die resultate wat Amerika se Food and Drug Administration (FDA) gaan oplewer.
"Tydelike pouses in die uitrol van Covid-19-entstowwe is nie ongewoon nie en oor die algemeen word dit omgedraai sodra alle veiligheidsdata noukeurig ondersoek is."
Hoe nou? Lees ek reg? So die goedgekeurde medikasie word sommer nou op die wereld populasie getoets? Die laaste paragraaf lyk asof daar voorgegee word dat ons die medikasie al vir jare gebruik… As daar n stop is op die medikasie, wat word dan van die opvolg spuite?
As dit dan so veilig is hoekom is die staat, verspreders en vervaardigers dan gevrywaar vir eenige verantwoordlikheid as iets verkeerd gaan en kan hulle volgens wet nie gedagvaar word ? En wat van lang termyn newe effekte ? Hou maar julle vaccine vir eie gebruik.